## Rješenje Agencije za zaštitu tržišnog natjecanja klasa UP/I-030-02/2002-01/61 od 4. veljače 2003.

### NN 28/2003 (25.2.2003.), Rješenje Agencije za zaštitu tržišnog natjecanja klasa UP/I-030-02/2002-01/61 od 4. veljače 2003.

# AGENCIJA ZA ZAŠTITU TRŽIŠNOG NATJECANJA

402

Na
temelju članka 27. stavka 1., članka 29. stavka 1., i članka 36.a Zakona o zaštiti
tržišnog natjecanja (»Narodne novine«, broj 48/95, 52/97 i 89/98), i članka
141. stavka 1. točke 4. Zakona o općem upravnom postupku (»Narodne novine«,
broj 53/91 i 103/96), u upravnoj stvari ocjene dopuštenosti koncentracije
poduzetnika Konzum trgovina na veliko i malo d.d., sa sjedištem u Zagrebu,
Ulica Marijana Čavića 1a i poduzetnika Alastor d.o.o. za trgovinu i usluge, sa
sjedištem u Osijeku, Ulica jablanova 37, ravnatelj Agencije za zaštitu tržišnog
natjecanja donosi sljedeće

## RJEŠENJE

1. Nalaže
se poduzetniku Konzum trgovina na veliko i malo d.d., sa sjedištem u Zagrebu,
Ulica Marijana Čavića 1a:

a)
Obustavljanje svake daljnje provedbe koncentracija s poduzetnicima na području
Republike Hrvatske.

b)
Obustavljanje svakog daljnjeg stjecanja poslovnih prostora na području
Republike Hrvatske pogodnih za maloprodaju, neovisno o pravnom temelju stjecanja
(kupoprodaja, zakup, stjecanje po kojem drugom temelju), uključujući i
stjecanje kroz koncentracije poduzetnika sa sjedištem izvan Republike Hrvatske
koji imaju u posjedu poslovne prostore na području Republike Hrvatske.

c) Zadržavanje najmanje dosadašnjeg asortimana
proizvoda u svim prodavaonicama poduzetnika Alastor d.o.o. za trgovinu i
usluge, sa sjedištem u Osijeku, Ulica jablanova 37.

d) Preuzimanje i održavanja na snazi pod
nepromijenjenim uvjetima (marže, rabati, rokovi plaćanja) svih ugovora s doba­vljačima
i kupcima koje je poduzetnik Alastor d.o.o. za trgovinu i usluge, sa sjedištem
u Osijeku, Ulica jablanova 37, sklopio radi prodaje u svojoj maloprodaji i/ili
veleprodaji.

2. Mjere iz točke 1. izreke ovog rješenja stupaju na
snagu odmah.

3.
Mjere iz točke 1. izreke ovog rješenja bit će na snazi do donošenja rješenja
Agencije za zaštitu tržišnog natjecanja o njihovu prestanku, odnosno do donošenja
rješenja o ocjeni dopu­štenosti koncentracije poduzetnika Konzum trgovina na veliko
i malo d.d., sa sjedištem u Zagrebu, Ulica Marijana Čavića 1a i poduzetnika
Alastor d.o.o. za trgovinu i usluge, sa sjedištem u Osijeku, Ulica jablanova
37, ali najduže na rok od jedne (1) godine računajući od dana donošenja mjera.

4. Ovo
je rješenje konačno u upravnom postupku.

5. Ovo
rješenje bit će objavljeno u »Narodnim novinama«.

```
Obrazloženje
```

1.
Agencija za zaštitu tržišnog natjecanja (dalje: Agencija) vodi nekoliko
upravnih postupaka u kojima se kao stranka javlja poduzetnik Konzum trgovina na
veliko i malo d.d., sa sjedištem u Zagrebu, Ulica Marijana Čavića 1a (dalje:
Konzum). Riječ je o sljedećim upravnim postupcima:

a)
Konzum d.d./Plasmes d.d.: ocjena dopuštenosti koncentracije poduzetnika s utvrđenim
mjerama praćenja (klasa UP/I030-02/1997-01/37);

b)
Konzum d.d./Euroviba d.d.: ocjena sporazuma (klasa UP/I-030-02/2002-01/28);

c)
Konzum d.d./Alastor d.d.: ocjena dopuštenosti koncentracije poduzetnika (klasa
UP/I-030-02/2002-01/61);

d)
Konzum d.d./Primorje d.d.: ocjena dopuštenosti koncentracije poduzetnika (klasa
UP/I-030-02/2002-01/62);

e)
Konzum d.d./DAD Mala Neretva d.o.o.: ocjena dopušte­nosti koncentracije
poduzetnika (klasa UP/I-030-02/2002-01/112);

f)
Konzum d.d./Vidici shop d.o.o: ocjena dopuštenosti koncentracije poduzetnika
(klasa UP/I030-02/2002-01/110);

g)
Konzum d.d./Centar Škojo d.o.o.: ocjena dopuštenosti koncentracije poduzetnika
(klasa UP/I-030-02/2002-01/111);

h)
Agencija protiv Konzuma d.d.: utvrđivanje mogućeg narušavanja slobodnog tržišnognatjecanja zlouporabom vlada­jućeg položaja na tržištu (klasa
UP/I-030-02/2003-01/6).

Agencija
je, analizirajući sve podatke dostupne iz upravnih predmeta i drugih izvora,
utvrdila da ukupno ponašanje i postupci Konzuma, odnosno njegovo ukupno
djelovanje otvara mogućnost osnovanoj sumnjida ono prijeti
izravnim štetnim učincima na slobodno tržišno natjecanje. To se osobito odnosi
na ponašanje Konzuma u drugoj polovici 2002., ali i neka ranija ponašanja.

Konzum
je, naime, naročito tijekom druge polovine 2002. godine, proveo nekoliko
koncentracija poduzetnika, odnosno stjecanja poslovnih prostora. Te transakcije
nije prijavio Agenciji ili ih je prijavio nepravovremeno, tj. nakon rokova utvrđenih
Zakonom o zaštiti tržišnog natjecanja (dalje: ZZTN) i rokova utvrđenih rješenjima
koje je Agencija donijela u konkretnim slučajevima.

Tako npr. Agencija, 14. kolovoza 2002., zaprima
podnesak Konzuma kojim taj poduzetnik obavještava Agenciju (citat): »...da
Konzum namjerava zaključiti Ugovor o prijenosu i prodaji poslovnog udjela društva
s ograničenom odgovornošću Alastor d.o.o. Osijek, Jablanova 27, kojim (će)
postati jedini vlasnik udjela-100% poslovnog udjela«. Citirani podnesak nosi
nadnevak od 9. kolovoza 2002. Agencija zahtijeva dostavu formalne prijave
namjere provedbe koncentracije poduzetnika Konzum/Alastor, u skladu s odredbama
ZZTN-a i člankom 7. Pravilnika o načinu vođenja upisnika o koncentracijama
(»Narodne novine«, broj 30/97; dalje: Pravilnik).

Kao odgovor na ovo traženje Agencija Konzumov
podnesak, naslovljen kao Prijava za upis u Upisnik o koncentracijama (dalje:
Prijava), zaprima 20. rujna 2002. Tek iz tog podneska postaje vidljivo da je
Konzum tijekom 2001. i 2002. godine proveo nekoliko koncentracija s drugim
poduzetnicima, odnosno stekao poslovne prostore. Sve to nije pravovremeno prijavio
Agenciji. Temeljem tih saznanja Agencija je, u drugoj polovini 2002., otvorila
više upravnih predmeta u kojima se kao stranka pojavljuje Konzum.

2. Agencija je temeljem naprijed opisanih saznanja
protiv Konzuma i odgovorne osobe tog poduzetnika podnijela zahtjev za
pokretanje prekršajnog postupka zbog nepostupanja po rješenju Agencije
donijetog u predmetu ocjene dopuštenosti koncentracije poduzetnika Konzum
d.d./Plasmes d.d., klasa UP/I-030-02/1997-01/37, od 10. veljače 1998.

Agencija je, u razdoblju od 12. kolovoza 2002. do 11.
listopada 2002., protiv Konzuma podnijela ukupno pet zahtjeva za pokretanje
prekršajnih postupaka. Svi su zahtjevi podneseni Prekršajnom sudu u Zagrebu, a
podneseni su zbog nepravovremenog prijavljivanja namjere provedbe koncentracija
poduzetnika, odnosno nepravovremene prijave stjecanja poslovnih prostora. Riječ
je o predmetima Konzum d.d./Alastor d.d., Konzum d.d./Primorje d.d., Konzum
d.d./DAD Mala Neretva d.o.o., Konzum d.d./Vidici shop d.o.o. i Konzum
d.d./Centar Škojo d.o.o..

3. Sa svim činjenicama vezanim uz ponašanje i
djelovanje Konzuma i postupcima i radnjama koje s tim u svezi poduzima
Agencija, stručna je služba Agencije redovito i sustavno obavje­štavala Savjet
za zaštitu tržišnog natjecanja (dalje: Savjet).

Savjet je o upravnim predmetima vezanim uz ponašanje
Konzuma raspravljao na 62. sjednici, (10. rujna 2002.), na 63. sjednici (1.
listopada 2002.), na 64. sjednici (22. listopada 2002.) i na 67. sjednici (21.
siječnja 2003.).

4. Pri donošenju ovog rješenja, Agencija je imala na
umu ne­koliko čimbenika.

a) Prije svega, Agencija je za potrebe donošenja ovog
rješenja utvrdila mjerodavno tržište. Mjerodavno je tržište utvr­đe­no, kako
slijedi:

– proizvodna (stvarna) dimenzija: tržište mješovite
robe, pretežito živežnih namirnica, alkoholnih i bezalkoholnih napitaka i
duhanskih proizvoda, namijenjenih prvenstveno maloprodaji u nespecijaliziranim
prodavaonicama;

–
zemljopisna dimenzija: područje Republike Hrvatske.

b) U
konkretnom je slučaju riječ o osjetljivom tržištu (tzv. *sensitive market*).
Stoga ponašanje svakog poduzetnika koji djeluje na tom tržištu može imati
izravni učinak na tržišno natjecanje. Ovo se pogotovu odnosi na poduzetnike sa
značajnom tržišnom snagom u koje svakako spada i Konzum. Naime, takvi
poduzetnici moraju se posebno odgovorno ponašati, kako u odnosu na izravne tržišne
takmace manje tržišne snage, tako i u odnosu na svoje dobavljače i potrošače
(kupce) u najširem smislu te riječi. Istovremeno, svaki poremećaj u njihovu
poslovanju može izravno dovesti do poremećaja u opskrbi tržišta ili dijela tržišta.

c) Rješenje
se temelji na činjenicama i podacima kojima je Agencija raspolagala u trenutku
donošenja ovog rješenja, kao i na analizama koje je Agencije na temelju tih činjenica
i podataka u tom trenutku mogla provesti.

d)
Agencija je procijenila da se svi upravni postupci koje vodi Agencija, a u
kojima se Konzum pojavljuje kao stranka temelje na istoj ili sličnoj činjeničnoj
osnovi, te da, na određeni način, čine pravnu cjelinu.

e) U ukupnosti postupaka i ponašanja Konzuma,
Agencija je poseban značaj dala činjenici da Konzum nije postupao sukladno
odredbama ZZTN, niti je postupao po ranijim odlukama Agencije kao npr. po rješenju
donijetom u predmetu ocjene dopuštenosti koncentracije poduzetnika Konzum
d.d./Plasmes d.d., od 10. veljače 1998.

Sve to navodi na zaključak da je Konzum na taj način
izrav­no djelovao protivno zakonu i svrsi mjera utvrđenih ranijim odlukama
Agencije. Time je Konzum izravno onemogućio Agenciju da unaprijed spriječi
svako moguće narušavanje slobodnog tržišnog natjecanja od strane Konzuma.

f) Po ocjeni Agencije, opisano ponašanje Konzuma
prijeti nastankom mogućeg izravnog štetnog učinka za druge poduzetnike koji
djeluju na istom mjerodavnom tržištu, pa time i za cijelo područje gospodarstva
vezano uz proizvodnju i distribuciju hrane i robe široke potrošnje. Takav učinak
izravno prijeti i interesima potrošača.

Konkretno, postoji mogućnost da Konzum kroz već
provedena nepravovremeno prijavljena ili neprijavljena preuzimanja poduzetnika
koji djeluju na mjerodavnom tržištu i/ili na povezanim tržištima, kao i kroz
isto tako nepravovremeno prijavljeno ili neprijavljeno stjecanje poslovnih
prostora pogodnih za obavljanje maloprodaje, na pojedinim dijelovima tržišta
Republike Hrvatske, stekne novi ili ojača postojeći vladajući položaj. Na taj
bi način na dijelovima tržišta moglo doći do trajnog i značajnog ogra­ničavanja
ili ukidanja slobodnog tržišnog natjecanja. Mogući uči­nak bio bi smanjen
interes i stvarna mogućnost konkurenata da bez nesrazmjerno velikih ulaganja
pristupe tim dijelovima tržišta.

Istovremeno, jačanje vladajućeg položaja Konzuma s
mogu­ćim učinkom trajnog i značajnog ograničavanja ili isključivanja slobodnog
tržišnog natjecanja, moglo bi dovesti do smanjivanja mogućnosti izbora proizvoda
pri kupnji, uz usporedno smanjivanje kvalitete i porast cijene ponuđenih
proizvoda. U tom se kontekstu, u konkretnom slučaju, kao potrošači pojavljuju
ne samo potrošači u užem smislu riječi, tj. kupci, već i poduzetnici koji radi
daljnje prodaje nabavljaju robu izravno od Konzuma kao veletrgovca.

5. Utvrđeno
višekratno nepridržavanje propisa o tržišnom natjecanju i nepostupanje po rješenju
Agencije, u ovom trenutku ne daje dovoljno jamstvo da će Konzum ubuduće
postupati po odlukama Agencije i propisima o tržišnom natjecanju. Konkretno,
Agencija izražava sumnju da Konzum niti ubuduće neće prijavljivati namjere
provedbe koncentracija poduzetnika čiji je sudionik, kao niti stjecanja
poslovnih prostora pogodnih za maloprodaju. Na takav zaključak izravno upućuje
i oglas Konzuma d.d., objav­ljen u Večernjem listu, od 4. veljače 2003., kojim
taj poduzetnik traži građevinska zemljišta od najmanje 5.000 četvornih metara i
zakup ili otkup prodajnih prostora od najmanje 800 četvornih metara s
odgovarajućim brojem parkirnih mjesta.

Takvo ponašanje otvara ozbiljnu mogućnost da Konzum i
ubuduće onemogućava Agenciju da pravovremeno sazna, ocijeni i po potrebi spriječi
djelovanja i ponašanja Konzuma suprotna propisima o zaštiti slobodnog tržišnog
natjecanja. Pritom Agencija ima na umu činjenicu da je Konzum, nakon ljeta
2002., podatke o provedenim koncentracijama poduzetnika i podatke o stjecanjima
poslovnih prostora dostavljao tek po okončanim transakcijama, i to u pravilu
tek na izravni zahtjev Agencije.

Stoga Agencija, još od kolovoza 2002., vodi vrlo
obuhvatan postupak u kojem utvrđuje ukupni broj i obujam prijavljenih i
neprijavljenih Konzumovih transakcija i njegove tržišne udjele. Naime, i sam
Konzum u različitim ispravama i medijskim istupima daje vrlo divergentne
podatke o svojem tržišnom udjelu. Ti se podaci kreću u rasponu od 11 do gotovo
30 posto.

Osim toga, postupak otežava i činjenica da ne postoje
službeni podaci o broju, površini, namjeni, lokaciji, odnosno
posjedniku/vlasniku poslovnih prostora namijenjenih maloprodaji u Republici
Hrvatskoj. Posljednji je takav popis, naime, napravljen još 1989. godine. Stoga
će tek široko prikupljanje podataka o mjerodavnom tržištu iz svih dostupnih
izvora omogućiti Agenciji konačnu izradu svih potrebnih analiza i procjenu
ukupne tržišne snage Konzuma i njegovih tržišnih takmaca, prema kriterijima iz članka
18. ZZTN.

6. Kako bi se i prije okončanja postupaka u kojima se
Konzum pojavljuje kao stranka spriječilo nastupanje izravnih antikompetitivnih
učinaka, ravnatelj Agencije naložio je provođenje privremenih mjera u smislu članka
36.a ZZTN-a, kako je to riješeno u točki 1. izreke ovog rješenja. Pritom je od
ključnog značaja činjenica da je riječ o posebno osjetljivom tržištu.

Prije svega, točkom I. podtočka 1. izreke ovog rješenja,
Konzumu je naloženo obustavljanje svake daljnje provedbe koncentracija s
poduzetnicima na području Republike Hrvatske. To je učinjeno dok Agencija ne
utvrdi je li Konzum doista prijavio sve u međuvremenu provedene koncentracije
poduzetnika, te dok ne prikupi podatke dovoljne za procjenu ukupnog mogućeg učinka
svih Konzumovih akvizicija na slobodno tržišno natjecanje.

Isto se odnosi i na mjeru obustavljanja svakog
daljnjeg stje­canje poslovnih prostora na području Republike Hrvatske pogodnih
za maloprodaju, neovisno o pravnom temelju stjecanja (kupoprodaja, zakup,
stjecanje po kojem drugom temelju). Ovo uklju­čuje i stjecanje takvih prostora
kroz koncentracije poduzetnika sa sjedištem izvan Republike Hrvatske koji
posjeduju takve prostore na području Republike Hrvatske.

U ovom se trenutku, s obzirom
na ukupnost ponašanja Konzuma i ukupnost svih postupaka u kojima se pred
Agencijom pojavljuje kao stranka, ne mogu procijeniti svi mogući učinci
koncentracije Konzum/Alastor na slobodno tržišno natjecanje. To se odnosi i na
procjenu učinaka te koncentracije poduzetnika na trži­šte cijele Republike
Hrvatske, kao i na procjenu njenih učin­aka na područjima na kojima je prije
provedbe te koncentracije djelovao poduzetnik Alastor d.d.

Konkretno, kako je u slučaju
Konzum/Alastor riječ o horizontalnoj koncentraciji poduzetnika, nepostojanje
usporedne, dovoljno razgranate maloprodajne mreže na pojedinim područjima,
moglo bi u krajnjem slučaju imati nepoželjan učinak na opskrbu potrošača i
poslovanje dobavljača. Naime, u slučaju da dominantni poduzetnik iz bilo kojeg
razloga dođe u poslovne poteškoće, nepostojanje dovoljno razgranate
alternativne mreže imalo bi za izravnu posljedicu nemogućnost opskrbe dijela tržišta.
Ovo iz razloga što je potrebno određeno, relativno dugo razdoblje, da se tržište
restrukturira na način da opskrbu preuzmu drugi prodavatelji i drugi dobavljači,
pogotovu oni s kojima dominantni poduzetnik do tada nije poslovao. Posebnu
pozornost treba posvetiti procjeni u kolikoj je mjeri rast tržišnih udjela
dominantnog poduzetnika (u relativno dužem razdoblju) izravna posljedica
preuzimanja drugih poduzetnika i njihovih tržišnih udjela, a koliko je
posljedica njegovog organskog rasta.

U svijetlu takvog razmišljanja
treba procjenjivati moguće učinke postupaka Konzuma na interese dobavljača i
krajnjih potrošača. Stoga je Konzumu naloženo zadržavanje najmanje dosadašnjeg
asortimana proizvoda u svim prodavaonicama Alastora i preuzimanje i održavanja
na snazi, pod nepromijenjenim uvjetima, svih ugovora s dobavljačima i kupcima
koje je Alastor sklopio radi prodaje u svojoj maloprodaji i/ili veleprodaji.

Sve navedene mjere stupaju na
snagu odmah, odnosno nakon dostave ovog rješenja, kako je to navedeno u točki
1. podtočka 2. izreke ovog rješenja.

Mjere će biti na snazi dok
Agencija ne donese rješenje o njihovu prestanku, odnosno do donošenja rješenja
o ocjeni dopuštenosti koncentracije poduzetnika u upravnom predmetu
Konzum/Alastor. Mjere će biti na snazi najduže godinu dana, računajući od dana
njihovog donošenja, kako je to riješeno u točki 1. podtočka 3. izreke ovog rješenja.

Prema članku 37. ZZTN ovo je
rješenje konačno u upravnom postupku, kako je to utvrđeno u točki 4. izreke
ovog rješenja.

Sukladno članku 37.a ZZTN ovo
će rješenje biti objavljeno u »Narodnim novinama«, kako je to utvrđeno u točki
5. izreke ovog rješenja.

Uputa o pravnom lijeku

Protiv ovog rješenja nije
dopuštena žalba, ali nezadovoljna stranka može pokrenuti upravni spor kod
Upravnog suda Republike Hrvatske u roku od 30 dana od dana dostavljanja ovog
rješenja.

Podnošenje tužbe ne odgađa izvršenje rješenja.

Klasa: UP/I-030-02/2002-01/61

Urbroj:
580-03-01-08-93

Zagreb,
4. veljače 2003.

Ravnatelj
**mr. sc. Hrvoje Momčinović**, v. r.

Rješenje, NN 28/2003-402